城東行事去李簡夫甚邇可以卜見而俱有往返之禁因戲爲歌馳寄
作者：彭汝礪
朝代：宋

paragraphs: 故人咫尺水東頭，我欲見之心悠悠。
有足欲往不自由，形骸靜對鶑花留。
我思肥陵昔之游，雲霧密鎖城上樓。
把酒待月生海陬，月到行午醉未休。
濡須南池水中洲，脫帽散髮尋漁舟。
夕陽扶欄持釣鈎，白蘋風起寒颼飀。
別來紛紛幾春秋，彼此待盡棲林丘。
滴淚落水東爭流，肺肝雖大不容憂。
殘息乃復如懸疣，得官相望真如囚。
李夫子，借使復得把酒與子飲，其樂還如昔時不。
我今鬢髮已絲志已偷，力不能前鈍如牛。
泡浪亦悟吾生浮，尚壯欲以華簪投。
日月逐逐同傳郵，何用自與身爲矛。
我歌草草子須酬，欲讀子歌銷我愁。